Ligatuurid co, ci, ta, tu Aldus Manutiuse trükises
Näiteid ligatuuridest ladina kirjas (humanistlik kursiiv)
Ss-ligatuur antiikvas, tekstuuris ja fraktuuris
Adobe Caslon Pro fondi ligatuurid
**Ligatuur** kirjakunstis ja tüpograafias on kahe või enama tähe ühendamine üheks märgiks, nii et mõlema algupärast kuju on muudetud.

Ligatuurid käsikirjades
-----------------------

Käsikirjade puhul tingis ligatuuride kasutamise soov kallist pärgamenti kokku hoida (tähed kirjutati kokku, nagu æ või œ, või kirjutati üksteise kohale, näiteks märgiti järgnev n või m sageli märgina vokaali kohale, samal viisil kujunes kahekordsest n-ist ñ. Ligatuuride kasutus oli erinevates ajaloolistes kirjastiilides erinev, näiteks kasutab karolingide minuskel vähem ligatuure kui untsiaalkiri või hilisemad gooti kirjad. Bütsantsi ja vene kalligraafias on aga kirjastiile, milles ligatuuride kasutamine on omaette eesmärk ja kujundus ornamenditaoline (näiteks slaavi sidekiri). Ka iiri-anglosaksi käsikirjades on *incipit*-leheküljel sageli kasutatud tervet lehte täitva ornamentaalse initsiaalina mitmest tähest moodustatud ligatuuri.

Ligatuurid tüpograafias
-----------------------

Tüpograafiasse jõudsid ligatuurid käsikirja eeskujul. Tinalao algusaegadel olid nad vajalikud rööpjoondusega toimetulekuks. Johannes Gutenberg lõi lausa 290 tähelühendit erijuhtude tarvis. Hilisemad tüpograafid leidsid, et palju tähemärke või tähemärkide paare olid ebapraktilised, ning tänapäevaks on valdavalt kasutusel ligatuurid nagu ff, fi, fl, ffi, ffl. Nende puhul on tegemist ühendatud tähtedega, mis annab võimaluse ruumi kokku hoida. Tänapäeval kasutatakse ligatuure (kui nad on kirjatüübis defineeritud) kujunduse esiletõstmiseks. Mõnikord kasutatakse ligatuure ka selliste tähepaaride puhul nagu AA ,HE, LAOC, OO, TR, TT või fj, gi, ky. Ligatuure kasutatakse väga palju ka logode disainis. Kui trükisega on tarvis tekitada muljet konservatiivsest, traditsioonidel põhinevast ja samas ka elegantsest disainist, siis võiks kaaluda ligatuuride kasutamist. Siiski on nad tänapäeva digitaalse küljenduse puhul pigem ebapraktilised ja võivad mõjuda liigse peenutsemisena.

Pildid
------

* Lindisfarne'i evangeeliumid. Ligatuuri moodustavad tähed LIB (Liber generationis...)Lindisfarne'i evangeeliumid. Ligatuuri moodustavad tähed LIB (*Liber generationis...*)
* Minuskeltähtede s ja i ligatuur Garamond kirjatüübis (s tipukaar moodustab i täpi). Trükitüüp ja selle jäljendMinuskeltähtede s ja i ligatuur Garamond kirjatüübis (s tipukaar moodustab i täpi). Trükitüüp ja selle jäljend
* 1564. aastal trükitud "Apostli" frontispiss ja esileht, pealkiri on sidekirjas1564. aastal trükitud "Apostli" frontispiss ja esileht, pealkiri on sidekirjas
* 1500. aastal ilmunud raamatu tiitelleht1500. aastal ilmunud raamatu tiitelleht
* Martin Lutheri "Von den Jueden..." tiitellehtMartin Lutheri "Von den Jueden..." tiitelleht
* Sõnas Koeln (Köln) on e paigutatud o sisseSõnas Koeln (Köln) on e paigutatud o sisse
* Ligatuurid ss ja tz Berliini tänavasiltidelLigatuurid ss ja tz Berliini tänavasiltidel

Vaata ka
--------

* Monogramm
* Digraaf

Viited
------

1. ↑  M. Levin. Tüpograafia alused. Tallinn, 2011

Välislingid
-----------

* Ligatur. – TYPOLEXIKON (saksa keeles)
* Ligaturen - Alles, was man wissen muss. – Typografie.info
* F. Sylburg. Rudimenta Graecae linguae, Francofurti, 1582 (kreeka keele ligatuurid)